KIRJALLINEN KYSYMYS E-2746/01

esittäjä(t): Jonas Sjöstedt (GUE/NGL) komissiolle

(9. lokakuuta 2001)

Aihe: EU:n ja Etelä-Afrikan välinen kalastussopimus

EU on useiden vuosien ajan yrittänyt saada aikaan kalastussopimusta Etelä-Afrikan kanssa. Etelä-Afrikka sanoi kuitenkin keväällä 2001 selkeästi ei. Kalastusta koskevat neuvottelut olivat näin ollen epäonnistuneet. EU:n ja Etelä-Afrikan välinen vapaakauppasopimus tuli kuitenkin voimaan 1. tammikuuta 2000.

On kuitenkin pelättävissä, että Etelä-Afrikan kieltäytyminen päästämästä ulkomaisia kalastusaluksia vesistöilleen voi aikaa myöten vaikuttaa EU:n ja Etelä-Afrikan väliseen suureen vapaakauppasopimukseen, josta neuvottelemiseen kului neljä vuotta. Vapaakauppasopimuksen ja kalastusta koskevien neuvottelujen epäonnistumisen välillä on tietty yhteys. Eteläafrikkalaisten kalatuotteiden tullittomuus on suoraan sidoksissa kalastusneuvottelujen tulokseen. Ei myöskään sanota suoraan, että EU:lla on myös mahdollisuus painostukseen, kun on kyse viinistä ja väkevistä alkoholijuomista, joita koskevia neuvotteluja ei myöskään ole saatettu päätökseen EU:n ja Etelä-Afrikan välillä. EU:n jäsenvaltioista vain Ruotsi ja Alankomaat olivat toukokuuhun 2001 mennessä ratifioineet vapaakauppasopimuksen. Näillä kahdella maalla ei ole etuja valvottavanaan kala- tai viiniteollisuudessa. Muut jäsenvaltiot näyttivät odottavan, miten tilanne kehittyy. Yksikään maa ei ollut toukokuuhun 2001 mennessä uhannut sanoutua irti vapaakauppasopimuksesta, mutta niissä Etelä-Euroopan maissa, jotka ovat suhtautuneet asiaan kielteisimmin, on myös eniten kalastusaluksia.

Mitä komissio tekee vapaakauppasopimuksen ratifioinnin jouduttamiseksi jäsenvaltioissa? Voiko komissio taata, että kalastusta koskevien neuvottelujen epäonnistumista ei yhdistetä siihen, että EU:n ja Etelä-Afrikan välistä vapaakauppasopimusta ei ole ratifioitu kaikissa jäsenvaltioissa?

Poul Nielsonin komission puolesta antama vastaus

(3. joulukuuta 2001)

Yhteisön ja Etelä-Afrikan välistä kauppaa, kehitystä ja yhteistyötä koskevaa sopimusta koskevat neuvottelut Etelä-Afrikan kanssa saatiin päätökseen menestyksekkäästi vuonna 1999. Euroopan yhteisön ja sen jäsenvaltioiden sekä Etelä-Afrikan tasavallan välisen kauppaa, kehitystä ja yhteistyötä koskevan sopimuksen väliaikaisesta soveltamisesta 29 päivänä heinäkuuta 1999 tehdyssä neuvoston päätöksessä 1999/753/EY(1) määrätään kauppaa, kehitystä ja yhteistyötä koskevan sopimuksen väliaikaisesta ja osittaisesta soveltamisesta 1. tammikuuta 2000 alkaen, kunnes sopimuksen osapuolet ovat ratifioineet sopimuksen.

Kauppaa, kehitystä ja yhteistyötä koskevan sopimuksen tekemisen ajankohtana neuvottelut olivat kesken vielä kahdella viinin ja alkoholin sekä kalastuksen alalla.

Erillisen kalastussopimuksen tekoa koskevat neuvottelut keskeytettiin aiemmin tänä vuonna, kun kävi ilmi, että komission valtuutus koski sellaisen sopimuksen tekemistä, jonka perusteella eurooppalaiset alukset voisivat käyttää Etelä-Afrikan kalavaroja ja jossa määrättäisiin yhteistyöstä monilla kalastukseen liittyvillä aloilla. Etelä-Afrikan valtuuskuntaa ei ollut valtuutettu tekemään sopimusta, jossa määrättäisiin sellaisesta mahdollisuudesta.

Komissio on sitä mieltä, ettei tämä seikka vaikuta kauppaa, kehitystä ja yhteistyötä koskevan sopimuksen väliaikaiseen soveltamiseen eikä sen täysimääräiseen voimaantuloon. Tästä huolimatta osapuolet voivat jatkaa neuvotteluja myöhemmin.

Viini- ja alkoholisopimusta koskevat neuvottelut olivat edistyneet hitaasti kesää 2001 edeltäneinä kuukausina, kunnes Etelä-Afrikan ja yhteisön välinen yhteistyöneuvosto päätettiin kutsua koolle 26. kesäkuuta 2001. Neuvostossa sovittiin, että kuusi korkean tason virkamiestä kokoontuisi käsittelemään seuraavia ratkaisemattomia kysymyksiä: suojattujen nimien kanssa ristiriidassa olevista tavaramerkeistä luopuminen asteittain, viinikiintiön avaaminen ja pääsy Euroopan sekoiteviinien markkinoille. Ryhmä kokoontui 25. heinäkuuta 2001 ja pääsi sopimukseen yhteisymmärryspöytäkirjasta, jonka on tarkoitus muodostaa perusta viini- ja alkoholisopimusten viimeistelylle.

Tähän mennessä kolme jäsenvaltiota Tanska, Alankomaat ja Ruotsi on ratifioinut kauppaa, kehitystä ja yhteistyötä koskevan sopimuksen. Komissio on sitä mieltä, että viini- ja alkoholisopimusten tekeminen pikaisesti poistaa kauppaa, kehitystä ja yhteistyötä koskevan sopimuksen ratifioinnin ja soveltamisen mahdolliset esteet.

(1) EYVL L 311, 4.12.1999.